Broj: 711-I-305-M-42/23-02-24

Zagreb, 14. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Daria Halauša, općinskog načelnika Općine Šandrovac,** za davanjem mišljenja Povjerenstva, na 204. sjednici, održanoj 14. veljače 2023., daje sljedeće

**MIŠLJENJE**

**Na temelju članka 18. stavka 5. ZSSI-a obveznik Dario Halauš, može istovremeno uz obnašanje dužnosti općinskog načelnika Općine Šandrovac biti predsjednik Općinskog nogometnog kluba Šandrovac,** **u okviru prava da bude član upravnih i nadzornih tijela najviše dviju neprofitnih udruga i zaklada bez, ali prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Dario Halauš, općinski načelnik Općine Šandrovac. U knjigama ulazne pošte Povjerenstva zahtjev je zaprimljen 09. veljače 2023. pod poslovnim brojem 711-U-2843-M-42/23-01-1, povodom kojeg se vodi predmet broj M-42/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Dario Halauš kao općinski načelnik Općine Šandrovac dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik postavlja pitanje može li kao općinski načelnik Općine Šandrovac biti predsjednik Općinskog nogometnog kluba Šandrovac, koji je ujedno i korisnik proračuna Općine Šandrovac.

Uvidom u Registar udruga, Povjerenstvo je utvrdilo da je Općinski nogometni klub „Šandrovac“ upisan u navedeni registar pod registarskim brojem 07000747.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na sve navedeno ističe da sukladno odredbama ZSSI-a nema zapreke da Dario Halauš, općinski načelnik Općine Šandrovac, kao obveznik u smislu istoga Zakona, bude predsjednik Općinskog nogometnog kluba „Šandrovac“, koji je ustrojen kao udruga, u okviru prava da bude član upravnih i nadzornih tijela najviše dviju neprofitnih udruga i zaklada. Za obavljanje funkcije predsjednika gore navedene udruge obveznik ZSSI-a, sukladno članku 18. stavku 5. ZSSI-a, nema pravo na naknadu ili primanje dara, osim prava na naknadu putnih i drugih opravdanih troškova.

Također, Povjerenstvo ukazuje obvezniku da je u slučaju kada bi Općina Šandrovac odlučivala o financiranju Općinskog nogometnog kluba Šandrovac, obveznik Dario Halauš dužan u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost načelnika koristi za vlastiti probitak, dužan izuzeti se od svakog, pa i posrednog oblika odlučivanja o dodjeli financijskih sredstava gore spomenutoj udruzi.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dario Halauš, elektroničkom dostavom
2. Objava na internetskoj stranici Povjerenstva
3. Pismohrana